Itä-Suomen hovioikeus katsoo, että 42-vuotias pohjoiskarjalaismies on syyllistynyt joko kahteen murhan tai kahteen tapon yritykseen.

Hovioikeus pitää tekoa henkirikoksen yrityksenä kuultuaan yleiskirurgian erikoislääkärin selvityksen vammoista joita sahanterä voi ihmiskeholle tehdä. AOP

Ennen tuomionsa antamista hovioikeus passitti syytetyn kuitenkin oikeuslääketieteelliseen mielentilatutkimukseen.

Tapaus sattui Tohmajärvellä joulun 2018 alla. Joensuun seudulta kotoisin oleva mies oli ollut tilanteessa puolisonsa ja kolmen poikansa kanssa kesämökillä lomaisissa tunnelmissa.

Nautittuaan alkoholia sekä kertomansa mukaan myös lääkkeitään muuttui mies väkivaltaiseksi. Hän iski puolisoaan nyrkillä ja meni sitten ulos moottorisahan kanssa.

Yksi perheen pojista soitti hätäkeskukseen. Mies kuuli tuon puhelun ja uhosi hoitavansa myös poliisit.

Mies meni saunalle moottorisahan kanssa. Hän piti sahan moottoria lämpimänä.

Koira epäonnistui

Paikalle saapui kaksi poliisipartiota. Poliisit olivat saaneet tiedon tilanteen vaarallisuudesta ja varustautuivat.

Ilmeisesti miehen yllätykseksi toisen partion konstaapelit koukkasivat saunan luokse metsän reunaa pitkin toisen partion mennessä tietä pitkin varmistamaan huvilarakennusta asukkaineen.

Saunalle menneellä partiolla oli mukaan koira.

Poliisimiehet näkivät miehen, jolla oli saha käsissään. Saha ei ollut käynnissä.

– Poliisi, laske ase, toinen konstaapeleista huusi.

Samaan aikaan kolmas poliisimies valaisi lampulla lähimpinä olleita poliiseja, jotta sahamies käsittäisi tilanteen.

Käsky ei tehonnut. Mies hapuili sahansa käynnistysnarua.

Koiraa ohjannut poliisimies käskytti koiran iskemään. Joko koira ei totellut tai sitten sahamiehen onnistui torjua koiran isku.

Kaatui saha käsissään

Mies sai sahansa käyntiin. Hän huudatti sitä kovilla kierroksilla.

Ylhäältä alas –liikettä tehden mies lähestyi poliiseja saha kädessä. Konstaapelit perääntyivät minkä ehtivät. He eivät pimeässä nähneet mihin astelevat.

Lähimpänä vinhasti pyörivää sahanterää oli tilanteessa ollut koira, poliisimiehet olivat terästä metrin, parin päässä.

Koiraa ohjannut poliisimies ei ehtinyt saada virka-asettaan esille, kun toinen poliisimies ampui konepistoolilla uhkaajaa. Luoti osui keskivartaloon. Mies otti vielä askeleen tai kaksi eteenpäin katsoen samalla poliiseja. Lopulta hän kaatui selälleen lumiselle tantereelle.

Saha hänellä oli yhä käsissään ja sen teräketju pyöri.

Poliisit saivat sahan mieheltä pois. Tämä pääsi hoitoon ja toipui.

Etälamautin ei olisi toiminut

Syyttäjä ei aloittanut poliisin aseenkäytöstä tutkintaa. Lievempää keinoa ei ollut vaarallisessa tilanteessa käytettävissä.

Esimerkiksi etälamautin ei olisi toisen asianosaisen poliisimiehen mukaan tehonnut tilanteessa, koska kohdehenkilöllä oli ollut paksu nahkatakki yllään.

Nykyään 43-vuotias pohjoiskarjalainen sai vastattavakseen syytteet kahdesta murhan yrityksestä, pahoinpitelystä (vaimo) sekä virkamiehen väkivaltaisesta vastustamisesta.

Vastaaja myönsi syyllistyneensä laittomaan uhkaukseen, kiistäen väkivallalla uhkaamisen ja eritoten henkirikoksen yrityksen.

Syytetty kiistää, että hänen tarkoituksensa olisi ollut vahingoittaa poliisimiehiä.

2000 euroa stressitraumasta

Pohjois-Karjalan käräjäoikeus tuomitsi viime keväänä vastaajan pahoinpitelystä, virkamiehen väkivaltaisesta vastustamisesta sekä kahdesta törkeän pahoinpitelyn yrityksestä. Rangaistus oli vuosi ja kymmenen kuukautta ehdollista vankeutta.

Poliiseille miehen tuli käräjätuomiolla maksaa korvausta traumaperäisen stressireaktion aiheuttamasta tilapäisestä haitasta 2 000 euroa kummallekin.

Käräjätuomio ei saanut lainvoimaa, sillä syyttäjä ja poliisimiehet valittivat siitä vaatien tuomiota murhan yrityksestä tai toissijaisesti tapon yrityksestä.

”Käyttäytyi hänelle epätavallisesti”

Valituksessaan syyttäjä kuvailee, että vastaaja oli tehnyt moottorisahalla lyöntiliikkeitä kohti poliisimiesten ylä- ja keskivartaloita.

Hovioikeus päätyi tiistaina antamassaan välituomiossa syyttäjän kannalle. Hovioikeuden mukaan teko täyttää henkirikoksen yrityksen tunnusmerkistön.

Ennen kuin lukee varsinaisen tuomionsa hovioikeus passitti vastaajan mielentilatutkimukseen. Lääkärit tutkivat sen oliko pohjoiskarjalainen rikospäivänä oikeuslääketieteellisesti syyntakeinen vai syyntakeeton.

Hovioikeus otti huomioon sen, että vastaaja oli paitsi itsensä myös puolisonsa sekä lastensa mukaan käyttäytynyt hänelle epätavallisella tavalla tuona iltana.